DOLNÝ KUBÍN. Takmer rok trvali rokovania dolnokubínskej samosprávy so spoločnosťou SEZ DK o predaji pozemkov na Nábreží Oravy od kaplnky na Ulici M. R. Štefánika až po lavicu ponad rieku na Záskalie pri SEZ. Mesto ich plánuje využiť na rozšírenie dopravných, športových a relaxačných aktivít obyvateľov.
Radnica získa pozemky v dĺžke 830 metrov s výmerou 1861 metrov štvorcových, za každý meter zaplatí veľmi dobrú cenu, len desať eur. Kúpu schválili mestskí poslanci na februárovom mestskom zastupiteľstve.
Tieto pozemky sú vhodné a dôležité pre novú cyklotrasu na nábreží, ktorá môže spojiť mestské časti Kňažiu, Mokraď, Záskalie a Staré mesto, s možnosťou napojenia sa z priľahlých sídlisk Bysterec a Brezovec.Prečítajte si tiežČítajte
Niektoré ďalšie pozemky v tej časti ešte patria nielen mestu, ale aj SEZ DK a Slovenskému vodohospodárskemu podniku.
Radnica preto zriadi v prospech týchto spoločností vecné bremená, ktoré naďalej zaručia existenciu vjazdu do toku rieky Oravy a výpustného objektu z areálu SEZ DK.